**Ministru kabineta noteikumu projekta**

**”Kārtība, kādā nosakāma alkohola koncentrācija asinīs un izelpotajā gaisā un konstatējama narkotisko vai citu apreibinošo vielu ietekme” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Veselības ministrijas iniciatīva.  Ministru kabineta noteikumu projekts ”Kārtība, kādā nosakāma alkohola koncentrācija asinīs un izelpotajā gaisā un konstatējama narkotisko vai citu apreibinošo vielu ietekme” (turpmāk – Projekts) izstrādāts atbilstoši Ceļu satiksmes likuma 43.5 panta pirmajai un otrajai daļai.  Saskaņā ar Ministra kabineta 2009.gada 3.februāra noteikumu Nr.108 „Normatīvo aktu projektu sagatavošanas noteikumi” 140.punktu, grozījumu noteikumu projektu nesagatavo, ja tā normu apjoms pārsniegtu pusi no spēkā esošo noteikumu normu apjoma, līdz ar to Veselības ministrija ir izstrādājusi jaunus Ministru kabineta noteikumus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Izvērtējot Ministru kabineta 2005.gada 11.janvāra noteikumos Nr.15 „Kārtība, kādā nosakāma alkohola koncentrācija asinīs un izelpotajā gaisā un konstatējams narkotisko vai citu apreibinošo vielu iespaids” (turpmāk – Noteikumi Nr.15) noteikto kārtību alkohola koncentrācijas un narkotisko vielu iespaida konstatēšanai, konstatētas vairākas neprecizitātes esošajā regulējumā un tā īstenošanās kārtībā. Ar mērķi novērst pašreizējā normatīvā regulējuma nepilnību dēļ praksē radušās strīdīgās situācijas un neskaidrības, ticis izstrādāts Projekts.  Ņemot vērā, ka Noteikumi Nr.15 izdoti saskaņā ar Ceļu satiksmes likuma 43.5 panta pirmo un otro daļu, taču ar 2010.gada 13.maija grozījumiem Ceļu satiksmes likumā vārds „iespaids” aizstāts ar vārdu „ietekme”, Projektā netiek lietots Noteikumos Nr.15 izmantotais vārds „iespaids”, bet tas aizstāts ar vārdu „ietekme”.  Lai uzlabotu medicīniskās pārbaudēs iegūto rezultātu kvalitāti, Projektā noteikts, ka medicīniskā pārbaude ietver alkohola, narkotisko vai citu apreibinošo vielu vai medikamentu lietošanas faktu pārbaudi ne tikai pēc pārbaudāmā transportlīdzekļa vadītāja vārdiem, bet arī pēc objektīviem datiem, t.i. izmeklējamās personas kabatās atrastajām narkotikām, šļircēm, vielām, kas atgādina narkotikas un rada aizdomas par narkotisko vai psihotropo vielu lietošanu, medikamentiem vai receptēm, kā arī klīniskajām un laboratoriskajām atradnēm.  Ņemot vērā, ka narkologs vai citas specialitātes ārsts neveic ķīmiski toksikoloģiskos izmeklējumus, Projekta 15.1.apakšpunktā noteikts, ka medicīnisko pārbaudi veic sertificēts narkologs vai citas specialitātes ārsts, kas apguvis attiecīgo medicīniskās pārbaudes metodi alkohola koncentrācijas noteikšanai asinīs un narkotisko vai citu apreibinošo vielu ietekmes konstatēšanai, kādā no 1.pielikumā minētajām ārstniecības iestādēm, kurā iespējams veikt izmeklējumus, izmantojot enzimatīvo imūnmetodi un gāzu hromatogrāfijas metodi. Savukārt ķīmiski toksikoloģiskos izmeklējumus narkotisko vai citu apreibinošo vielu noteikšanai veic sertificēti tiesu eksperti, kas apguvuši ķīmiski toksikoloģisko izpēti narkotisko, psihotropo un toksisko vielu, spirta un tā homologu un aizvietotāju noteikšanai.  Ņemot vērā nepieciešamību noteikt kārtību transportlīdzekļa vadītāja identitātes noskaidrošanai pirms medicīniskās pārbaudes veikšanas, Projekta 16.punktā noteikts, ka transportlīdzekļa vadītāju reģistrē personu reģistrācijas žurnālā, piešķirot tam numuru pirms protokola noformēšanas un materiāla paraugu noņemšanas. Vienlaikus Projekts paredz, ka personai piešķirtais reģistrācijas numurs tiek izmantots arī medicīniskās pārbaudes protokolam un analīžu paraugiem. Tādā veidā tiks mazinātas neprecizitātes, kā arī neuzmanības dēļ pieļautās kļūdas.  Ņemot vērā to, ka alkohola koncentrācijas noteikšanai tiek ņemts asins paraugs, taču praksē bieži vien ir nepieciešams noteikt, cik sen alkohols ticis lietots, taču to iespējams noteikt tikai izmantojot urīna paraugu, Projektā noteikts, ka transportlīdzekļa vadītājam, ja nepieciešams, veic laboratoriskos izmeklējumus divās dažādās bioloģiskajās vidēs.  Līdzīgi Projekts paredz, ka veicot medicīnisko pārbaudi narkotisko vai citu apreibinošo vielu ietekmes noteikšanai transportlīdzekļa vadītājiem, ja ir nepieciešams, veic ķīmiski toksikoloģiskos izmeklējumus divās dažādās bioloģiskajās vidēs.  Lai noteiktu ārsta rīcību gadījumos, kad transportlīdzekļa vadītājs atsakās nodot asinis, bet nodod citas bioloģiskās vides, Projekts paredz, ka ārsts šo faktu ieraksta medicīniskās pārbaudes protokolā un sniedz atzinumu, ja ir iespējams, ņemot vērā klīniskās izmeklēšanas rezultātus.  Spēkā esošajā tiesiskajā regulējumā ir noteikts, ka gadījumā, ja transportlīdzekļa vadītājs, kuram veikta medicīniskā pārbaude, nepiekrīt analīžu rezultātiem, galīgo atzinumu sniedz un medicīniskās pārbaudes protokolu sastāda pēc atkārtotas materiālu paraugu analīžu veikšanas.  Praksē ir pierādījies, ka arī atkārtoti rezultāti pārsvarā ir līdzīgi un transportlīdzekļa vadītājs bieži vien tiem tāpat nepiekrīt. Līdz ar to, Projekta 27.punktā noteikts, ka pēc analīžu rezultātu saņemšanas ārsts, kurš veicis medicīnisko pārbaudi, sniedz atzinumu, ierakstot to medicīniskās pārbaudes protokolā (divos eksemplāros) un reģistrācijas žurnālā, neatkarīgi no transportlīdzekļa vadītāja piekrišanas.  Ievērojot to, ka medicīniskās pārbaudes protokolam jābūt pietiekoši detalizētam, lai maksimāli raksturotu patieso situāciju par personas stāvokli, kā arī neradītu neskaidrības nevienai no iesaistītām pusēm, Projekts precizē un paplašina ārsta izvēli sniedzamajam atzinumam par izmeklējamās personas stāvokli. Ņemot vērā minēto, Projektā noteikts, ka ārsts ir tiesīgs medicīniskās pārbaudes protokolā sniegt atzinumu, ka transportlīdzekļa vadītājam ir konstatēta alkohola, kā arī narkotisko vai citu apreibinošo vielu ietekme klīniski vai, ka ir konstatēta alkohola koncentrācija asinīs vai izelpotajā gaisā, kā arī, ka ir konstatēta narkotisko vai citu apreibinošo vielu ietekme.  Attiecībā uz alkohola koncentrācijas noteikšanu izelpotajā gaisā, tas var būt nepieciešams tādās situācijās, kad asins analīzes nav iespējams noņemt (persona atsakās vai tas tehniski nav iespējams), kā arī tad, ja atzinums ir nepieciešams tūlīt pēc medicīniskās pārbaudes veikšanas, bet asins analīzes ir iespējams veikt tikai nākošajā dienā. Šādās situācijās atzinumu būtu iespējams sniegt pamatojoties uz faktu, ka tikusi konstatēta alkohola koncentrācija izelpotajā gaisā.  Vienlaikus Projekts paredz, ka situācijā, kad transportlīdzekļa vadītājs atsakās no medicīniskās pārbaudes alkohola koncentrācijas, kā arī narkotisko vai citu apreibinošo vielu ietekmes noteikšanai bioloģiskajās vidēs, šī informācija atzinuma veidā norādāma medicīniskās pārbaudes protokolā.  Šobrīd spēkā esošais regulējums paredz, ka rakstisku medicīniskās pārbaudes atzinumu (izziņu) (turpmāk – izziņa) transportlīdzekļa vadītājam izsniedz pamatojoties uz viņa mutisku pieprasījumu. Taču ir gadījumi, kad izziņa tiek pieprasīta bez īpašas nepieciešamības un pamatojuma, ārstam radot lieku slogu un laika patēriņu.  Lai novērstu šādas situācijas, Projekts paredz, ka rakstiska izziņa tiek izsniegta pēc transportlīdzekļa vadītāja rakstiska pieprasījuma, kā arī ņemot vērā to, ka šobrīd netiek paredzēta ārsta rīcība situācijās, kad transportlīdzekļa vadītājs pieprasa izziņu, bet pārbaudes rezultāti vēl nav pieejami, Projektā noteikts, ka izziņu par medicīniskās pārbaudes rezultātiem var saņemt tikai pēc laboratorisko izmeklējumu veikšanas un rezultātu saņemšanas.  Ņemot vērā pārbaudāmā transportlīdzekļa vadītāja tiesības apstrīdēt medicīniskās pārbaudes rezultātus, Projektā noteikts, ka atkārtotus laboratoriskos izmeklējumus veic pēc transportlīdzekļa vadītāja rakstiska pieprasījuma, ārstniecības iestādes, kurās tiesu eksperts veic ķīmiski toksikoloģiskos izmeklējumus. Vienlaikus projekts paredz, ka atkārtotu izmeklējumu izdevumus sedz to pieprasītājs.  Ar mērķi paredzēt ārsta, kurš sniedz medicīnisko palīdzību transportlīdzekļa vadītājam, kas cietis ceļu satiksmes negadījumā, rīcību, ja ir aizdomas, ka transportlīdzekļa vadītājs atrodas alkohola, narkotisko vai citu apreibinošo vielu ietekmē, Projekta 33.punktā noteikts ārsta pienākums pacienta medicīniskajā kartē norādīt vai personai ir vai nav alkohola, narkotisko vai citu apreibinošo vielu lietošanas klīniskās pazīmes, kā arī norādīt datus par bioloģiskās vides paraugu ņemšanu.  Lai novērstu situācijas, kad nav iespējams izpildīt prasību pēc konkrēta bioloģiskās vides parauga daudzuma noņemšanas transportlīdzekļa vadītāja alkohola koncentrācijas noteikšanai, piemēram, situācijā, kad persona nevar nodod noteiktu parauga daudzumu fizioloģisko apsvērumu dēļ, Projekta 4.pielikumā noteikts, ka alkohola noteikšanai bioloģiskajā vidē, asins un urīna paraugam jābūt līdz 20 ml, nevis 15-20 ml, kā tas noteikts Noteikumos Nr.15, savukārt siekalu paraugam jābūt līdz 10 ml.  Līdzīgi tiek precizēta ķīmiski toksikoloģisko izmeklējumu kārtība, nosakot, ka urīna paraugam ņem līdz 200 ml urīna, asins paraugam – līdz 30 ml asiņu, bet siekalu paraugam – līdz 10 ml siekalu.  Pārbaudes rezultātu kvalitātes uzlabošanai Projekta 4.pielikuma 16.punktā noteikts, ka ņemot siekalu paraugu, vajadzības gadījumā pēc darbinieka pieprasījuma pārbaudāmai personai ņem ne vien nomazgājumus no rokām, kā to paredzēja Noteikumi Nr.15, bet arī nomazgājumus no mutes un deguna.  Vienlaikus 4.pielikuma 17.punktā ticis noteikts, ka tamponu iesaiņo atsevišķi no noskalojumiem un siekalām (uz izmeklēšanu nosūta arī atsevišķi iesaiņotu tīru vates vai marles tamponu–kontrolparaugu, kas iemērcēts 70% etilspirtā un izžāvēts).  Dažkārt rodas situācijas, kad, tiesisko apstākļu noskaidrošanai, ir nepieciešams materiālu paraugu alkohola noteikšanai bioloģiskā vidē un toksikoloģiskai izmeklēšanai uzglabāšanas termiņš, kas ir ilgāks par 35 dienām, tādējādi Projektā noteikts, ka pēc laboratoriskiem izmeklējumiem atlikušo parauga daļu glabā ledusskapī 70 dienas, vienlaikus paredzot, ka pēc tiesībaizsardzības iestāžu pamatota, rakstiska pieprasījuma, ir iespējama arī materiāla parauga ilgāka glabāšana. Beidzoties paraugu glabāšanas termiņam, materiāla paraugus iznīcina un par to sastāda norakstīšanas aktu. |
| 3. | Projekta izstrādē iesaistītās institūcijas | VSIA „Rīgas psihiatrijas un narkoloģijas centrs”. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ārstniecības iestāžu darbinieki, kuri ņems materiālu paraugus laboratorisko izmeklējumu veikšanai, pārbaudāmās personas |
| 2. | Tiesiskā regulējuma ietekme uz tautsaimniecību un administratīvo slogu | Projekts nemaina ārstniecības personu, kuras ņems materiālu paraugus laboratorisko izmeklējumu veikšanai pienākumus un tiesības, taču precizē veicamās darbības. Līdz ar to, administratīvais slogs šīm personām nemainās. |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts tika ievietots Veselības ministrijas tīmekļa vietnē: www.vm.gov.lv publiskai apspriešanai. |
| 2. | Sabiedrības līdzdalība projekta izstrādē | Projekta izstrādes procesā notika sadarbība un tikšanās ar Veselības ministrijas galveno speciālisti narkoloģijā Astrīdu Stirnu, lai apspriestu priekšlikumus par nepieciešamajām izmaiņām normatīvajā regulējumā. |
| 3. | Sabiedrības līdzdalības rezultāti | Publiskās apspriešanas laikā tika saņemti SIA “Vidzemes slimnīca” priekšlikumi par Projektu.  Ņemot vērā to, ka slimnīcai nebija iebildumu par Projektā noteikto regulējumu, bet tā lielākoties lūdza sniegt skaidrojumus par konkrētu normu piemērošanas kārtību, Veselības ministrija sniegusi skaidrojumus par to piemērošanu, kas tikuši apkopoti un ir pieejami Veselības ministrijas tīmekļa vietnē (www.vm.gov.lv).  Veselības ministrija ņēmusi vērā SIA “Vidzemes slimnīca” priekšlikumu un papildinājusi Projektu ar jaunu normu, kura paredz, ka atkārtotu laboratorisko izmeklējumu izdevumus sedz to pieprasītājs. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi nodrošinās 24 ārstniecības iestādes, kurās veic medicīnisko pārbaudi alkohola koncentrācijas noteikšanai asinīs un narkotisko vai citu apreibinošo vielu ietekmes konstatēšanai. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

Anotācijas III, IV un V sadaļa – projekts šīs jomas neskar.

Veselības ministre Anda Čakša

Vīza: Valsts sekretārs Kārlis Ketners

Ozoliņa 67876087

ruta.ozolina@vm.gov.lv